Κανονισμός (ΕΚ) αριθ. 1209/2001 της Επιτροπής

της 20ής Ιουνίου 2001

για παρέκκλιση από τον κανονισμό (ΕΚ) αριθ. 562/2000 για λεπτομερείς κανόνες εφαρμογής του κανονισμού (ΕΚ) αριθ. 1254/1999 του Συμβουλίου όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση της αγοράς στον τομέα του βοείου κρέατος(1), και ιδίως το άρθρο 38 παράγραφος 2 και το άρθρο 47 παράγραφος 8,

Εκτιμώντας τα ακόλουθα:

(1) Τα γεγονότα που συνδέονται με τη σπογγώδη εγκεφαλοπάθεια των βοοειδών (ΣΕΒ) προκάλεσαν σοβαρή απώλεια εμπιστοσύνης των καταναλωτών για την ασφάλεια του βοείου κρέατος. Αυτό οδήγησε σε δραστική περιστολή της κατανάλωσης του είδους αυτού κρέατος και σε αισθητή πτώση των τιμών. Η εκ των υστέρων εμφάνιση της επιζωοτίας του αφθώδους πυρετού περιέπλεξε την κατάσταση. Εκ των γεγονότων αυτών, αν και η κατάσταση φαίνεται ότι βελτιώνεται σταδιακά, το αποτέλεσμα είναι ότι η αγορά του βοείου κρέατος παραμένει διαταραγμένη και υπάρχει κίνδυνος να συνεχίσει να είναι ασταθής.

(2) Λαμβάνοντας υπόψη την επικρατούσα στην αγορά κατάσταση όπως περιγράφηκε, και για να βελτιωθεί η απόδοση των μέτρων που θα ληφθούν, πρέπει να γίνουν δεκτά στην παρέμβαση, όπως προβλέπεται στον κανονισμό (ΕΚ) αριθ. 562/2000 της Επιτροπής, της 15ης Μαρτίου 2000, για λεπτομέρειες εφαρμογής του κανονισμού (ΕΚ) αριθ. 1254/1999 του Συμβουλίου όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος(2), όπως τροποποιήθηκε τελευταία από τον κανονισμό (ΕΚ) αριθ. 1082/2001(3), επιπλέον προϊόντα, σφάγια που υπερβαίνουν το ανώτατο σήμερα αποδεκτό βάρος και αντιστοιχούν σε ζώα που χρειάστηκε να κρατηθούν επί μακρύτερο χρονικό διάστημα λόγω της ατονίας της ζήτησης και, τέλος, να προσαρμοστεί προσωρινά το ποσό της προσαύξησης που εφαρμόζεται στη μέση αγοραία τιμή η οποία χρησιμεύει για τον καθορισμό της ανώτατης τιμής αγοράς, ώστε να συνεκτιμηθεί ιδιαίτερα η αύξηση του κόστους και η μείωση των εσόδων που πλήττει τον κλάδο.

(3) Ο κανονισμός (ΕΚ) αριθ. 716/96 της Επιτροπής, της 19ης Απριλίου 1996, για τη θέσπιση έκτακτων μέτρων στήριξης της αγοράς βοείου κρέατος στο Ηνωμένο Βασίλειο(4), όπως τροποποιήθηκε τελευταία από τον κανονισμό (ΕΚ) αριθ. 1176/2000(5), θέσπισε ειδικά μέτρα για τα βοοειδή που εκτρέφονται στο Ηνωμένο Βασίλειο, ηλικίας άνω των τριάντα μηνών. Τα μέτρα συνίστανται στην σφαγή και μετέπειτα καταστροφή των εν λόγω ζώων. Κατά συνέπεια, δεν είναι δυνατό να γίνουν δεκτά στη δημόσια παρέμβαση τα ευνουχισθέντα ζώα του Ηνωμένου Βασιλείου, τα οποία υπερβαίνουν το εν λόγω όριο ηλικίας. Εξάλλου, η απόφαση 2000/764/ΕΚ σχετικά με την ανίχνευση της σπογγώδους εγκεφαλοπάθειας των βοοειδών(6), όπως τροποποιήθηκε από την απόφαση 2001/8/ΕΚ(7), ορίζει ότι κάθε βοοειδές ηλικίας άνω των τριάντα μηνών το οποίο προσκομίζεται για κανονική σφαγή με προορισμό την κατανάλωση από τον άνθρωπο θα υποβάλλεται σε μια από τις εγκεκριμένες ταχείες δοκιμασίες που αναφέρονται στο παράρτημα IVα της απόφασης 98/272/ΕΚ της Επιτροπής(8) το αργότερο από την 1η Ιουλίου 2001 και μετά. Ως εκ τούτου δεν είναι δυνατό, ενόψει της μετέπειτα διάθεσης του προϊόντος στην αγορά, να γίνουν δεκτά στη δημόσια παρέμβαση ζώα που δεν έχουν υποβληθεί στις εν λόγω δοκιμασίες.

(4) Για να διαδραματίσει πλήρως το ρόλο της η παρέμβαση λόγω της δυσχερούς κατάστασης της αγοράς, πρέπει να επιτραπεί επίσης η αγορά στην παρέμβαση εμπρόσθιων τεταρτημορίων καθορίζοντας την τιμή των εν λόγω προϊόντων βάσει των τιμών των σφαγίων και να θεσπισθούν ορισμένοι κανόνες σχετικά με την παραλαβή των τεταρτημορίων.

(5) Προκειμένου να αντιμετωπιστεί η πρόσθετη διαταραχή της αγοράς, την οποία συνεπάγεται η προσκόμιση μεγάλου πλήθους αδύνατων (εκτρεφόμενων με βοσκή) ζώων αρσενικού φύλου, κοινοτικής καταγωγής, τα οποία κρατούνται στις κτηνοτροφικές μονάδες προέλευσης λόγω έλλειψης ζήτησης και για τα οποία στις ανωτέρω μονάδες δεν διατίθενται πλέον χορτονομές, θα πρέπει να ληφθούν τα αναγκαία μέτρα στήριξης σύμφωνα με τις διατάξεις του άρθρου 38 του κανονισμού (ΕΚ) αριθ. 1254/1999 και προς τούτο να επιτραπεί η αγορά στην παρέμβαση σφαγίων που προέρχονται από το αυτό είδος ζώων. Εξάλλου, προκειμένου να αποφευχθεί η προσκόμιση στην ανωτέρω παρέμβαση ζώων σχεδόν στο τέλος της χρήσιμης ζωής τους, επιβάλλεται να περιοριστεί το βάρος των σφαγίων που είναι επιλέξιμα στο πλαίσιο του καθεστώτος αυτού. Λαμβάνοντας υπόψη ότι τα ζώα που ανήκουν σε φυλές βοοειδών παρατιθέμενες στο παράρτημα Ι του κανονισμού (ΕΚ) αριθ. 2342/1999 της Επιτροπής, της 28ης Οκτωβρίου 1999, για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου, για την κοινή οργάνωση αγοράς στον τομέα του βοείου κρέατος, όσον αφορά τα καθεστώτα πριμοδοτήσεων(9), όπως τροποποιήθηκε τελευταία από τον κανονισμό (ΕΚ) αριθ. 192/2001(10), δεν θεωρούνται ότι ανήκουν σε φυλή με σκοπό την κρεατοπαραγωγή, θα πρέπει τα ζώα αυτά να αποκλειστούν και να μην απολαύουν αυτού του τύπου παρέμβασης. Άλλωσε για να αποφευχθεί η χορήγηση διπλής στήριξης, θα πρέπει να καθιερωθεί μηχανισμός με σκοπό την εξάρτηση της πληρωμής, στο ακέραιο, της τιμής αγοράς, από το γεγονός ότι ο παραγωγός δεν έχει ζητήσει την καταβολή της ειδικής πριμοδότησης όπως προβλέπεται στο άρθρο 4 του κανονισμού (ΕΚ) αριθ. 1254/1999, για το εν λόγω ζώο. Τέλος, καθίστανται εξίσου αναγκαία συμπληρωματικά ποσά ή πρόσθετες παρεκκλίσεις έναντι του κανονικού καθεστώτος παρέμβασης όπως θεσπίζεται με τον κανονισμό (ΕΚ) αριθ. 1254/1999.

(6) Συνεπώς, είναι σκόπιμο να προβλεφθούν παρεκκλίσεις από τις διατάξεις του κανονισμού (ΕΚ) αριθ. 562/2000.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση του άρθρου 4 παράγραφος 1 του κανονισμού (ΕΚ) αριθ. 562/2000, τα ακόλουθα επιπρόσθετα προϊόντα δύνανται να αγοράζονται στην παρέμβαση:

- κατηγορία Α, κλάση O2 και κλάση O3,

- Ιρλανδία: κατηγορία C, κλάση O4,

- Ηνωμένο Βασίλειο - Βόρειος Ιρλανδία: κατηγορία C, κλάση O4.

2. Κατά παρέκκλιση ή συμπληρωματικώς προς το άρθρο 4 παράγραφος 2 του κανονισμού (ΕΚ) αριθ. 562/2000:

α) δεν δύνανται να αγοράζονται στην παρέμβαση:

i) τα σφάγια ή τα ημιμόρια σφαγίων που προέρχονται από ευνουχισμένα ζώα ηλικίας άνω των τριάντα μηνών, τα οποία έχουν εκτραφεί στο Ηνωμένο Βασίλειο,

ii) στα υπόλοιπα κράτη μέλη, τα σφάγια ή τα ημιμόρια σφαγίων που προέρχονται από ευνουχισμένα ζώα ηλικίας άνω των τριάντα μηνών, τα οποία δεν έχουν υποβληθεί σε μία από τις εγκεκριμένες ταχείες δοκιμασίες που αναφέρονται στο παράρτημα IVα της απόφασης 98/272/ΕΟΚ·

β) δύνανται να αγοράζονται στην παρέμβαση τα εμπρόσθια τεταρτημόρια που προκύπτουν από ευθεία τομή στην πέμπτη πλευρά και προέρχονται από σφάγια ή ημιμόρια σφαγίων τα οποία αναφέρονται στην παράγραφο 2 του άρθρου 4 του κανονισμού (ΕΚ) αριθ. 562/2000· η τιμή των εμπρόσθιων τεταρτημορίων προκύπτει από την τιμή σφαγίου με την εφαρμογή του συντελεστή 0,80.

3. Κατά παρέκκλιση του άρθρου 4 παράγραφος 2 στοιχείο ζ) του κανονισμού (ΕΚ) αριθ. 562/2000, για το τρίτο τρίμηνο του έτους 2001 το ανώτατο βάρος σφαγίων που αφορά η προαναφερόμενη διάταξη είναι 380 kg.

4. Κατά παρέκκλιση του άρθρου 16 παράγραφος 2 του κανονισμού (ΕΚ) αριθ. 562/2000, για τον τελευταίο διαγωνισμό του μηνός Ιουλίου 2001, η προθεσμία παράδοσης λήγει στις 31 Αυγούστου 2001.

5. Κατά παρέκκλιση από το άρθρο 17 του κανονισμού (ΕΚ) αριθ. 562/2000, όταν η παραλαβή περιορίζεται στα εμπρόσθια τεταρτημόρια, πρέπει αυτά να παρουσιάζονται μαζί με τα αντίστοιχα οπίσθια τεταρτημόρια για να γίνουν αποδεκτά από τον οργανισμό παρέμβασης ώστε να είναι δυνατός ο έλεγχος του ανωτάτου βάρους, η παρουσίαση και η ταξινόμηση των σφαγίων από τα οποία προέρχονται.

Ωστόσο, όταν έχει προηγηθεί έλεγχος των εμπροσθίων και οπισθίων τεταρτημορίων με τους όρους που αναφέρονται στην παράγραφο 3 του εν λόγω άρθρου, τα εμπρόσθια τεταρτημόρια που έγιναν αποδεκτά κατά τον έλεγχο αυτό μπορούν να παρουσιαστούν χωρίς τα οπίσθια τεταρτημόρια για να παραληφθούν οριστικά στο κέντρο παρέμβασης αφού μεταφερθούν σ' αυτό σε σφραγισμένο μέσο μεταφοράς.

6. Κατά παρέκκλιση του άρθρου 36 του κανονισμού (ΕΚ) αριθ. 562/2000:

α) στην περίπτωση των διαγωνισμών που αναφέρει το άρθρο 47 παράγραφος 3 του κανονισμού (ΕΚ) αριθ. 1254/1999, το ποσό της προσαύξησης που εφαρμόζεται στη μέση αγοραία τιμή ανέρχεται σε 14 ευρώ ανά 100 kg βάρους σφαγίου·

β) στην περίπτωση των διαγωνισμών που αναφέρει το άρθρο 47 παράγραφος 5 του κανονισμού (ΕΚ) αριθ. 1254/1999, το ποσό της προσαύξησης που εφαρμόζεται στη μέση αγοραία τιμή ανέρχεται σε 7 ευρώ ανά 100 kg βάρους σφαγίου.

7. Η δημόσια παρέμβαση ανοίγει επίσης, σύμφωνα με τις διατάξεις του κανονισμού (ΕΚ) αριθ. 562/2000 και του παρόντος κανονισμού, για τα σφάγια ή τα ημιμόρια σφαγίων που προέρχονται από άρρενα ζώα κοινοτικής καταγωγής, ηλικίας, κάτω των δώδεκα μηνών για την κατηγορία C.

Στην περίπτωση αυτή:

- τα ζώα ανήκουν σε φυλές βοοειδών διαφορετικές από εκείνες που παρατίθενται στο παράρτημα Ι του κανονισμού (ΕΚ) αριθ. 2342/1999,

- τα ζώα δίδουν βάρος σφαγίου μεταξύ 140 και 200 kg και δεν εμφανίζουν κακή διάπλαση ή ανωμαλίες βάρους σε σύγκριση με την ηλικία του ζώου,

- όταν τα προσκομιζόμενα στην παρέμβαση σφάγια ή ημιμόρια σφαγίων προέρχονται από ζώα ηλικίας εννέα μηνών και άνω, η τιμή αγοράς που καταβάλλεται στον υπερθεματιστή μειώνεται κατά 68 ευρώ ανά παραδιδόμενο ημιμόριο σφαγίου. Πάντως, στην περίπτωση που με τεκμήρια αποδεικνύεται ότι για το εν λόγω ζώο δεν υποβλήθηκε αίτηση είσπραξης ειδικής πριμοδότησης, δεν έχει εφαρμογή η ανωτέρω μείωση,

- η προτεινόμενη τιμή εμφαίνεται χωρίς αναφορά σε ποιότητα προϊόντος,

- το άρθρο 13 παράγραφος 3 του κανονισμού (ΕΚ) αριθ. 562/2000 εφαρμόζεται στις δημόσιες παρεμβάσεις που αναφέρονται στην παρούσα παράγραφο. Εντούτοις, οι καθοριζόμενοι συντελεστές μπορεί να είναι διαφορετικοί από εκείνους που καθορίζονται σύμφωνα με το εν λόγω άρθρο στην περίπτωση δημόσιων παρεμβάσεων για άλλα προϊόντα,

- δεν έχουν εφαρμογή οι ακόλουθες διατάξεις του κανονισμού (ΕΚ) αριθ. 562/2000:

α) το άρθρο 4 παράγραφος 3 στοιχεία β) και γ), με εξαίρεση τις διατάξεις σχετικά με τη σήμανση της κατηγορίας και την αναγραφή του αριθμού σφαγής·

β) το άρθρο 18 παράγραφος 3·

γ) το άρθρο 20 για τα ζώα ηλικίας κάτω των δώδεκα μηνών·

δ) το άρθρο 36·

ε) οι ενδείξεις του παραρτήματος ΙΙ σχετικά με την ταξινόμηση των προϊόντων.

Εξάλλου, ως προς τα προϊόντα που αγοράζονται σύμφωνα με την παρούσα παράγραφο:

- κατά παρέκκλιση του άρθρου 11 παράγραφος 5 στοιχείο α) του κανονισμού (ΕΚ) αριθ. 562/2000, έκαστη προσφορά θα πρέπει να αφορά ποσότητα τουλάχιστον 5 τόνων,

- οι οργανισμοί παρέμβασης οφείλουν να διευκρινίζουν, κατά την αποστολή των προσφορών στην Επιτροπή, τις αντίστοιχες ποσότητες,

- τα προϊόντα αποθηκεύονται χωριστά ανά διαγωνισμό και ανά μήνα, σε ευχερώς αναγνωρίσιμες παρτίδες,

- οι ανακοινώσεις που προβλέπονται στις παραγράφους 1 έως 4 του άρθρου 31 του κανονισμού (ΕΚ) αριθ. 562/2000 διενεργούνται χωριστά από εκείνες που προβλέπονται για τα υπόλοιπα προϊόντα της δημόσιας παρέμβασης.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στους διαγωνισμούς που προκηρύσσονται κατά τη διάρκεια του τρίτου τριμήνου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 68 της 16.3.2000, σ. 22.

(3) ΕΕ L 149 της 2.6.2001, σ. 19.

(4) ΕΕ L 99 της 20.4.1996, σ. 14.

(5) ΕΕ L 131 της 1.6.2000, σ. 37.

(6) ΕΕ L 305 της 6.12.2000, σ. 35.

(7) ΕΕ L 2 της 5.1.2001, σ. 28.

(8) ΕΕ L 122 της 24.4.1998, σ. 59.

(9) ΕΕ L 281 της 4.11.1999, σ. 30.

(10) ΕΕ L 29 της 31.1.2001, σ. 27.